Nr. ................/...........................2023

# REFERAT DE APROBARE

***a proiectului de ordin pentru abrogarea articolului 3 din Ordinul ministrului mediului și pădurilor nr. 794/2012 privind procedura de raportare a datelor referitoare la ambalaje şi deşeuri de ambalaje***

Prezentul referat de aprobare este elaborat în conformitate cu prevederile
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de Ordin pentru abrogarea articolului 3 din Ordinul ministrului mediului și pădurilor nr. 794/2012 privind procedura de raportare a datelor referitoare la ambalaje şi deşeuri de ambalaje.***

Proiectul de ordin a fost elaborat în temeiul art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, al art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, al art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și al art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările şi completările ulterioare.

**Baza legală a proiectului de ordin supus aprobării** o constituie prevederile art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului*”.

**Rațiunea juridică a** **proiectului de ordin supus aprobării**este determinată de faptul că informațiile solicitate la art. 3 din *Ordinul ministrului mediului și pădurilor nr. 794/2012 privind procedura de raportare a datelor referitoare la ambalaje şi deşeuri de ambalaje* se regăsesc în declarațiile privind obligațiile la Fondul pentru mediu transmise de către contribuabili, conform Ordonanței de urgență a Guvernului 196/2005 privind Fondul pentru Mediu, aprobată cu modificări şi completări prin Legea nr. 105/2006, cu modificările şi completările ulterioare, și conform Ordinului ministrului mediului nr. 591/2017 pentru aprobarea modelului şi conţinutului formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia, cu modificările și completările ulterioare. Aceste informații pot fi accesate în programul informatic integrat utilizat la nivelul Administrației Fondului pentru Mediu, exclusiv de către personalul cu atribuții în activitățile de evidență și asistență contribuabili, colectare creanțe și control.

Articolul 3 din Ordinul ministrului mediului și pădurilor nr. 794/2012 propus spre abrogare prevede: „*Operatorii economici care îşi îndeplinesc în mod individual obiectivele, în totalitate sau parţial, prevăzute la art. 16 alin. (4) din Hotărârea Guvernului nr. 621/2005, cu modificările şi completările ulterioare, sunt obligaţi să comunice aceasta Administraţiei Fondului pentru Mediu, până cel târziu la data de 25 ianuarie a fiecărui an.*”, în condițiile în care, la data intrării în vigoare a Legii nr. 249/2015 privind modalitatea de gestionare a ambalajelor şi a deşeurilor de ambalaje, cu modificările și completările ulterioare, Hotărârea Guvernului nr. 621/2005 privind gestionarea ambalajelor şi a deşeurilor de ambalaje, publicată în Monitorul Oficial al României, Partea I, nr. 639 din 20 iulie 2005, cu modificările şi completările ulterioare, a fost abrogată.

**În fapt,** prin actul normativ propus se asigură cadrul legal necesar pentru alinierea Administrației Fondului pentru Mediu la eforturile de reducere a birocrației și de simplificare a procedurilor administrative în vederea eficientizării și îmbunătățirii serviciilor destinate mediului de afaceri, precum și ameliorarea calității interacțiunii operatorilor economici cu Administrația Fondului pentru Mediu, prin eliminarea unui formular, în contextul actual, în care la nivel european se pune un accent deosebit pe debirocratizare, simplificare legislativă și digitalizare.

 Totodată, prin abrogarea art. 3 din Ordinul ministrului mediului și pădurilor nr. 794/2012 se elimină dublarea informațiilor în cadrul activității Direcției Generale de Administrare Fiscală în ceea ce privește modul de îndeplinire a obiectivelor minime de valorificare sau incinerare în instalaţii de incinerare cu recuperare de energie şi de valorificare prin reciclare a deșeurilor de ambalaje introduse pe piață, prevăzute în anexa nr. 3 din O.U.G. nr. 196/2005 privind Fondul pentru mediu; astfel, se creează premisele eficientizării activităților privind asistența oferită contribuabililor la bugetul Fondului pentru mediu.

Pentru motivele invocate, vă rugăm să aprobați emiterea ***Ordinului pentru abrogarea articolului 3 din Ordinul ministrului mediului și pădurilor nr. 794/2012 privind procedura de raportare a datelor referitoare la ambalaje şi deşeuri de ambalaje.***

**PREȘEDINTE,**

**Laurențiu Adrian NECULAESCU**

Direcția Juridică

Șef serviciu Analiză și Avizare,

Andreea Coman